## Eduardo Guerrero i Carmen Linares omplin d’‘hondura’ el Teatre Romà de Sagunt

*** El flamenc del *bailaor* gadità suma matisos amb la veu de la popular *cantaora* per a una història d’amors inspirada en personatges de Lorca
* L’espectacle *Jondo, del primer llanto, del primer beso* compta, a més, amb el talent del coreògraf Sharon Fridman**

El festival Sagunt a Escena, organitzat per la Conselleria d’Educació, Cultura, Universitats i Ocupació a través de l’Institut Valencià de Cultura (IVC), oferix el flamenc renovat d’Eduardo Guerrero en l’escenari del Teatre Romà demà dia 14.

El *bailaor* gadità, qui ja va participar en el festival en 2021 amb Guerrero, torna al Teatre Romà amb *Jondo, del primer llanto, del primer beso*. Per a esta creació recent ha comptat amb el coreògraf Sharon Fridman, que acaba de rebre un premi Max per *Eur​​​​​​​opa*, qui afig la seua escriptura contemporània a la flamenca del mateix ballador.

Músics i ballarins prenen un escenari en el qual tindrà paper central com a artista convidada la *cantaora* Carmen Linares, una de les veus de referència del flamenc, gran mestra per a tota la comunitat artística.

En l’espectacle, cinc quadres de dansa evoquen cinc personatges de la literatura de Lorca que compartixen emocions amb el *cante jondo*, una expressió social i racial d’orígens borrosos: Rosita, Don Perlimplín, Mariana, Adela i El Director.

Acompanyen el ball de Guerrero set *bailaores* i *bailaoras*, dos *cantaores*, un guitarrista, un trombonista i un bateria per a donar forma a este espectacle que amplia el llenguatge flamenc amb els accents contemporanis de Sharon Fridman. Un espectacle de gran format per a tots els públics que ha aconseguit l’aplaudiment del públic en altres escenaris nacionals i internacionals.

**Salvar el món en patins i una paròdia clàssica**

Daniel Esteban, artista circense format en escoles de Saragossa, Madrid i Brussel·les arriba a la Glorieta el dia 15 amb l’estrena en carrer de l’espectacle *Equipo estupendo*. Es tracta d’una divertida proposta de circ amb huit intèrprets de disciplines tan variades com *pole dance, trapezi dance*, patins o fuets. Els seus divertidíssims personatges intentaran salvar el món del mal rotllo i dels problemes secundaris. L’*alter ego* d’Esteban, Capitán Spriki, pilota una acció desenfrenada enfundat en el seu vestit de superheroi absurd.

Un dia després, el 16, Ganso & Cia aterren en el Centre Cívic amb el seu teatre gestual d’última peça, *Welcome & Sorry*. Els artistes *clown* Gorka Ganso i Cecilia Paganini tracten en clau d’humor l’ofici teatral des de la paròdia dels grans clàssics i els estereotips que els envolten. El duo pren com a referència textos de William Shakespeare ben coneguts per tots per a desgranar unes escenes plenes de gags, humor i gestualitat.

Sagunt a Escena és un festival organitzat per l’Institut Valencià de Cultura amb la col·laboració de l’Ajuntament de Sagunt i l’àrea de teatres de la Diputació de València.

Fecha: 13/08/2024